正始中，儉以高句驪數侵叛。督諸軍步騎萬人出玄菟，從諸道討之。大戰梁口，屠句驪所都，斬獲首虜以千數。六年，復征之，遣玄菟太守王頎追之，誅納八千餘，論功受賞，侯者百餘人。穿山溉灌，民賴其利。遷左將軍，假節監豫州諸軍事，領豫州刺史，轉為鎮南將軍。諸葛誕戰于東關，不利，乃令誕、儉對換。誕為鎮南，都督豫州。儉為鎮東，都督揚州。吳太傅諸葛恪圍合淝新城，儉與文欽禦之，太尉司馬孚督中軍東解圍，恪退還。